Hárs Ernő – Karácsony (Noel)

**Zsong a téli erdő,
nagy a nyüzsgés benne.
Messzi útra készül
a fenyőfák ezre.**

**Beszórják a felhők
őket puha hóval,
madarak díszítik
szőlővel, dióval.**

**Őz és szarvas ámul,
mint szökik a lombra.
Itt is, ott is egy-egy
kerek fejű gomba.**

**S miközben a gallyak
csilingelve ingnak,
mindegyik facsúcsra
alászáll egy csillag.**

**így indul az erdő
ezer fenyőfája
örömet szerezni
szerte a világba.**

## *****Mentovics Éva – Mese a karácsonyról (Hédi?)*****

**Elérkezett már december,
foga van a télnek,
házak meghitt melegében
kis gyertyácskák égnek.**

**Faluvégi házikóban
fénylik minden ablak.
E takaros, kicsiny házban
iskolások laknak.**

**Édesanyjuk vacsorát főz,
apjuk mesél nékik.
– Szóljon most a karácsonyról! –
kedvesen azt kérik.**

**Mosolyog az édesapjuk:
– Szívesen mesélek,
hisz karácsony a legszebb
ünnepe az évnek.**

**Megszületett a kis Jézus –
mindenki őt várta.
Boldogságot, melegséget
hozott a világra.**

**Decemberben e napon van
születése napja,
ezt ünnepli kerek Földünk
apraja, és nagyja.**

**Ünneplőbe öltöztetjük
szívünk, és a lelkünk –
szép karácsony érkezését
boldogan köszöntjük.**

Pécseli Király Imre: Krisztus urunknak áldott születésén

Krisztus Urunknak áldott születésén,
Angyali verset mondjunk szent ünnepén,
Mely Betlehemnek mezejében régen

Zengett ekképpen:

A magasságban dicsőség Istennek,
Békesség légyen földön embereknek,
És jóakarat mindenféle népnek

És nemzetségnek!

A nemes Betlehemnek városába’
Gyermek született szűztől e világra,
Örömet hozott Ádám árváira,

Maradékira.

Eljött már, akit a szent atyák vártak,
A szent királyok akit óhajtottak,
Kiről jövendőt próféták mondottak,

Nyilván szólottak.

Ez az Úr Jézus, igaz Messiásunk,
Általa vagyon bűnünkből váltságunk,
A mennyországban örökös lakásunk,

Boldogulásunk.

Hála legyen mennybéli szent Atyánknak,
Hála legyen született Jézusunknak,
És Szentléleknek, mi vigasztalónknak,

Bölcs oktatónknak!

Ó, örök Isten, dicső Szentháromság,
Szálljon mireánk mennyei vigasság,
Távozzék tőlünk minden szomorúság,

Légyen vidámság!

## *****Tóthárpád Ferenc – Örökségem maradandó (Gabi)*****

**Csillag vagyok éber éjen,**
**a mennyboltot is elérem.**
**Az a kis pont, ott, én vagyok!**
**Az, amelyik mindig ragyog!**

**Király vagyok: napkeleti,**
**ki a csillagot követi.**
**Két zsebemben tömjént viszek,**
**s a csodában hiszek, hiszek!**

**Istállóban jászol vagyok…**
**Bekopognak jó pásztorok.**
**Szalma-ölem reményt ringat,**
**tömjén lengi álmainkat.**

**Csengő vagyok fenyőágon.**
**Csilingelő fenyőfákon**
**gyertyafényes örömtüzek**
**dicsérik a drága Szüzet…**

**Ember vagyok! És halandó!**
**Örökségem – maradandó!**
**S hagyatékom: többek között,**
**a mulandó és az örök.**

## *****Móra László – Karácsonyi csengő (Marci)*****

**Csingilingi, cseng a csengő,
Száll a szánkó, mint a felhő,
Csaknem elszakad a gyeplő,
Csingilingi, cseng a csengő.**

**Égi szánkót hajt az angyal.
És mire az estihajnal
Megjön a szép fenyőgallyal,
Cseng a csengõ, jõ az angyal.**

**Itt a Jézus angyalkája,
Égben termett csodafája,
S mindent, mindent aggat rája
A kis Jézus angyalkája.**

**Arany diót, arany csengőt,
Ezüst lepkét, ringót rengőt,
Amilyen még földön nem nőtt,
S csilingelõ arany csengőt.**

**Kérünk Jézus angyalkája,
Ahol sok a koldus, árva,
Hol jóságod legtöbb várja,
Ott pihenj meg legtovábbra.**

**Hozz örömet, békességet,
A szíveknek melegséget,
Karácsonyi szép meséket,
S az Istennek dicsőséget.**

**Ecsedi Aladár: Uram, Jézus: Jövel!**
Ragyogj, te áldott égi fény,
Vezess az éjen át,
Amíg lelkünk megpihen,
A szemünk újra lát.
Ragyogj, mint egykor réges-rég,
Ott Betlehem felett.
Árva szívünknek adj ma is
Karácsony-ünnepet.

Jézus! Te áldott égi fény,
Utat mutass nekünk,
Amíg mi fáradt vándorok
A célhoz érkezük.
Hadd lássuk meg Isten Fiát,
Ki értünk Földre jött,
Elhagyva szent, dicső honát
A Földre költözött.

Fényed ne múljon el soha,
Hadd legyünk boldogok.
Amíg tart földi életünk,
Amíg szívünk dobog.
Megváltó drága Krisztusunk,
Mihozzánk légy közel,
Karácsony hajnalcsillaga,
Uram, Jézus: Jövel!

**Aranyosi Ervin: Ha eljönnek az angyalok (Kristóf)**

Este, ha gyúlnak a karácsonyi fények,
Égből az angyalok mind a Földre térnek,
Besurrannak titkon minden apró házba,
Békességet szórnak szíveknek falára.

Megpihennek csendben díszes fenyőágon,
Velük visszatérnek rég kifakult álmok,
Hárfáik hangjától felgyúlnak a fények,
Mosolyukban látod, kik lelkedben élnek.

Karácsony éjjelét állítsd meg egy percre,
Hited, szereteted, ne maradjon rejtve,
Gondosan csomagold, add valaki másnak,
Jut belőle, hidd el, a kerek nagy Világnak.

Gyermek voltál, s ma gyermek lehetsz újra,
Áldott ez az est, amely kegyelmét nyújtja,
Csillogó szemedbe visszatér az álmod,
Szent Karácsony éjjel őrizzed a lángot.

Melegét tápláljad igaz hittel, tettel,
Hiszen az angyalok reggel útra kelnek,
Mit hoztak, itt marad, a szívedbe zárva,
Ha érezted, a lelked, sosem lesz árva.

## Túrmezei Erzsébet: [Valaha](https://keresztyenversek.wordpress.com/2012/02/10/valaha-es-most/) és most

[**10FEB**](https://keresztyenversek.wordpress.com/2012/02/10/valaha-es-most/)

Valamikor régen
nem volt még karácsony.
Gyertya nem világolt
kicsi fenyőfákon.
Földre leszálltáról
Isten szerelmének
nem zengett ujjongva
szép angyali ének.
Hány kisgyerek élt itt,
ezen a világon,
amikor még nem volt
gyönyörű karácsony.

Szegények! Milyen más
minekünk most élni,
karácsonyestéről
suttogva beszélni.
Napokat számlálva
eljöttére várni,
tenger boldogságát
a szívünkbe zárni.
Most már van karácsony!
Földre szállt az élet.
Isten fia, Jézus,
kicsi gyermekké lett.
Boldogság, üdvösség
az Ő földrejötte.
Vágyódó szívünket
tárjuk ki előtte!

## Tamáska Gyula: [MONDD EL!](https://keresztyenversek.wordpress.com/2009/11/24/mondd-el/)

Mielőtt eloltod a gyertyát,
s elmúlik a karácsonyi láz,
tégy számadást újra magadnak;
Épült-e benned a lelki ház?

Mondd el… Mondd el, ha nem is kérdik,
hogy találkozásod volt vele
S ebben az áldott karácsonyban,
számodra is volt üzenete.

Mondd el, hogy gazdagabb lettél,
s Benne hited szárnyakat kapott,
és cserébe a rossz szívedért,
önmagából egy részt adott!

Mielőtt eloltod a gyertyát,
és becsukod csendben Bibliád,
köszönd meg mindnyájunk nevében,
– az első karácsony éjszakát!